Mišljenje Europskog gospodarskog i socijalnog odbora o Prijedlogu Direktive Vijeća o osiguravanju globalne minimalne razine oporezivanja za multinacionalne skupine u Uniji

(COM(2021) 823 final – 2021/0433 (CNS))

(2022/C 290/09)

Izvjestitelj: Krister ANDERSSON Suizvjestitelj: Petru Sorin DANDEA

Zahtjev za savjetovanje: Vijeće Europske unije, 10.2.2022. Pravna osnova: članak 115. Ugovora o funkcioniranju Europske unije Nadležna stručna skupina: Stručna skupina za ekonomsku i monetarnu uniju te ekonomsku i socijalnu koheziju Datum usvajanja u Stručnoj skupini: 3.3.2022. Datum usvajanja na plenarnom zasjedanju: 23.3.2022. Plenarno zasjedanje br.: 568 Rezultat glasanja (za/protiv/suzdržani): 197/1/5

1. Zaključci i preporuke

1.1. Prijedlog Komisije namijenjen je prenošenju oglednih pravila GloBE-a uključenih u 2. stup Uključivog okvira OECD-a/skupine G-20 u EU-u. EGSO pozdravlja činjenicu da Komisija djeluje potpuno u skladu s međunarodnim raspravama i sporazumima te snažno podupire njezine ciljeve.

1.2. EGSO se slaže s Komisijom da „učinkovitost i pravednost globalne reforme kojom se uvodi minimalna razina oporezivanja uvelike ovise o njezinoj provedbi u cijelom svijetu”. Smatra uspješno provođenje i pravovremeno zaključivanje pregovora iznimno važnim. Kako bi pravila bila učinkovita i kako ne bi narušila tržišno natjecanje, nužno je da ih se na globalnoj razini zajednički provede bez prekomjerne regulacije.

1.3. EGSO se potpuno slaže s Komisijom da je „nužno osigurati ujednačenu provedbu oglednih pravila OECD-a u EU-u” te da se to „može postići samo ako se zakonodavstvo donese na središnjoj razini i prenese na ujednačen način”.

1.4. Iako je ključno da se tehničke rasprave i pripremne radnje već odvijaju na razini EU-a, EGSO napominje da OECD i dalje radi na pripremi detaljnijih pravila i pojašnjavanju definicija. Države članice stoga bi trebale obratiti pozornost na sve preporuke i rezultate pregovora s OECD-om koji su u tijeku te ih uzeti u obzir.

1.5. EGSO podržava svako djelovanje namijenjeno smanjenju troškova usklađivanja europskih društava i poreznih tijela prilikom osmišljavanja novog sustava. Potpuna provedba 2. stupa bit će složena i zahtijevat će mnogo vremena i truda društava i poreznih tijela. Očekuje se da će OECD tijekom sljedećih nekoliko mjeseci predstaviti važna pravila u vezi sa „sigurnim lukama”, pojednostavljenim podnošenjem administrativnih prijava itd., što bi moglo olakšati provedbu novog poreznog režima za poduzeća i porezna tijela. Ta je pravila potrebno uključiti u direktivu.

1.6. EGSO smatra da ogledna pravila ne bi trebala neutralizirati posebne porezne odredbe koje su donijeli parlamenti država članica kao namjerne poticaje ulaganju i zapošljavanju. Važno je promicati ostvarenje zelenijeg i digitaliziranog gospodarstva, a porezi bi u tome trebali igrati ulogu.

1.7. EGSO poziva na to da se u direktivu uključi odredba kojom će se omogućiti njezina primjena na rješavanje sporova, barem među državama članicama, u vezi s 2. stupom.

1.8. Odbor se slaže s izricanjem kazni za neispunjavanje obveza i poziva države članice da provode temeljit porezni nadzor kako bi se osigurala potpuna usklađenost s odredbama direktive.

1.9. EGSO poziva na reviziju EU-ova popisa nekooperativnih trećih zemalja u vezi s paketom mjera o porezu.

1.10. EGSO smatra važnim istaknuti da pravedno oporezivanje multinacionalnih poduzeća predstavlja dugogodišnji zahtjev javnosti i očekuje brz dogovor u vezi s 2. stupom u EU-u i na svjetskoj razini.

2. Kontekst i prijedlog Komisije

2.1. Cilj Direktive o globalnoj minimalnoj razini oporezivanja za multinacionalne skupine u Uniji jest prenošenje oglednih pravila OECD-a u svrhu domaće provedbe globalne minimalne razine oporezivanja (Uključiv okvir OECD-a (ogledna pravila)) u EU-u u obliku ujednačenih pravila i provedbe ( 1 )

2.2. Stoljetna nacionalna i međunarodna pravila više ne odgovaraju nekim novim poslovnim modelima koji se upotrebljavaju u današnje vrijeme. Mnoga društva nisu fizički prisutna u mnogo zemalja i ne plaćaju porez na dobit u tim jurisdikcijama u jednakoj mjeri kao društva koja jesu fizički prisutna ( 2 )

2.3. Javni proračuni bili su pod pritiskom nakon financijske krize 2008. i 2009. Svi su ti čimbenici pridonijeli procesu u okviru OECD-a namijenjenom borbi protiv smanjenja porezne osnovice i premještanja dobiti (BEPS).

2.4. Nakon OECD-ova projekta BEPS 2015. članovi Uključivog okvira OECD-a/skupine G-20 dogovorili se su o rješenju za sve veće porezne izazove koji proizlaze iz digitalizacije gospodarstva.

2.5. Dogovoreni paket obuhvaća dva stupa i odnosi se na poduzeća u svim sektorima. Drugi stup odnosi se na skupine trgovačkih društava s ukupnim prometom od najmanje 750 milijuna EUR. Prvim stupom uvodi se djelomična preraspodjela prava na oporezivanje viška dobiti u jurisdikcije tržišta, a drugim stupom uvodi se minimalno efektivno oporezivanje od 15 % ( 3 ) . Ogledna pravila OECD-a sastoje se od 70 stranica veoma složenih i tehničkih pravila, uključujući 10 stranica definicija kojima se omogućuje „zajednički pristup” globalnom minimalnom oporezivanju.

2.6. Drugi stup sastoji se od dvaju domaćih pravila: i. pravila o uključivanju prihoda i ii. njegova zaštitnog mehanizma, pravila o nedovoljno plaćenom porezu, koja su zajednički poznata pod nazivom „globalna pravila protiv smanjenja porezne osnovice” (GloBE), te pravila koje se temelji na ugovoru – pravila o dodatnom oporezivanju.

2.7. U prijedlogu se nalaže da krajnje matično društvo plati dodatni porez, tj. manjak za cijelu skupinu u jurisdikciji u kojoj je rezident. Porezne prihode prikupit će stoga ta jurisdikcija, što znači da su oporezivanje i porezni prihodi u drugoj jurisdikciji. Zemlje nemaju obvezu povećati svoje porezne stope na minimalnu razinu.

2.8. Ako se krajnje matično društvo nalazi u zemlji koja nije uvela kvalificirajuće pravilo o uključivanju prihoda, provodi se pravilo o nedovoljno plaćenom porezu, pri čemu se od jurisdikcija u kojima to multinacionalno poduzeće djeluje zahtijeva da provedu jednakovrijednu prilagodbu u skladu s oglednim pravilima kako bi se porezna obveza skupine društava prilagodila na način da se prikupi ukupni dodatni porez.

2.9. Raspodjela ukupnog dodatnog poreza koju provodi određena jurisdikcija temelji se na udjelu ukupnih zaposlenika i materijalne imovine skupine te jurisdikcije u jurisdikcijama koje su uvele odredbe pravila o nedovoljno plaćenom porezu.

2.10. Izračun dodatnog poreza za svaku jurisdikciju uključuje materijalno izuzeće koje naposljetku omogućuje oporezivanje određenog iznosa dobiti po stopi nižoj od minimalne efektivne stope. Izuzeta dobit prvotno se postavlja kao zbroj 10 % lokalnih troškova plaća i 8 % vrijednosti materijalne imovine koja se upotrebljava lokalno, pri čemu se obje osnovice smanjuju na 5 % tijekom deset godina.

2.11. Izračun efektivnih kamatnih stopa u oglednim pravilima OECD-a, uz složena usklađivanja, temelji se na financijskim izvještajima. Osim toga, ta pravila pružaju mogućnost da jurisdikcija usvoji izračun domaćeg minimalnog dodatnog poreza, pri čemu se dodatni porez dodjeljuje toj jurisdikciji koja ga prikuplja te stoga ne dolazi do prijenosa poreznih prihoda među jurisdikcijama.

2.12. OECD je već obećao objaviti komentar na ogledna pravila tijekom prvog tromjesečja 2022. u kojem će se pojasniti tumačenje pravila i izraditi dodatne smjernice i pojašnjenja „sigurnih luka” te administrativne smjernice. Mogu se očekivati dodatna pojašnjenja.

2.13. Zajedničko globalno tumačenje pravila i sadržajno i vremenski ujednačena provedba iznimno su važni da bi se izbjegla narušavanja i osigurali jednaki uvjeti i europska konkurentnost ( 4 )

2.14. Na temelju Komunikacije Komisije „Oporezivanje poslovanja za 21. stoljeće” prijedlog Komisije sadržava samo ogledna pravila GloBE-a uključena u 2. stup Uključivog okvira OECD-a/skupine G-20. Prvi stup manje je razvijen od drugog. Taj dio paketa također može podlijegati određenoj direktivi EU-a ( 5 )

2.15. Područje primjene direktive definirano je upućivanjem na sastavne subjekte koji se nalaze u Uniji, a koji čine dio određene skupine MNP-ova ili velike domaće skupine čiji prihodi premašuju 750 milijuna EUR u najmanje dvije od četiri prethodne godine.

2.16. Direktivom se predviđa da u okolnostima u kojima se MNP nalazi izvan EU-a u jurisdikciji koja ne primjenjuje kvalificirajuće pravilo o uključivanju prihoda svi sastavni subjekti u jurisdikcijama u kojima je uveden odgovarajući okvir pravila o nedovoljno plaćenom porezu podliježu tom pravilu. U tim okolnostima sastavni subjekti skupine MNP-ova koji se nalazi u državi članici podlijegat će dodatnom oporezivanju u državi članici, koje se raspoređuje na temelju formule s dva faktora i računa u odnosu na dobit sastavnih subjekata skupine MNP-ova koja se oporezuje po niskoj stopi.

2.17. Direktiva uključuje pravila za određivanje „kvalificirajuće dobiti”, tj. prilagođene dobiti koja će se uzeti u obzir za izračun efektivne porezne stope. Kako bi se izračunala ta dobit, potrebno je ustanoviti neto računovodstvenu dobit ili gubitak sastavnog subjekta za fiskalnu godinu. Provode se definirana usklađivanja na temelju razlike između financijskog i poreznog računovodstva koja su vrlo složena. Glavna usklađivanja odnose se na zahtjeve u vezi s trenutkom prijavljivanja dobiti/troškova, no, primjerice, odredbe o niskoj razini oporezivanja u slučaju povlaštenog poreznog režima za patente nisu priznate, a ubrzanje amortizacije dugotrajne imovine jest.

2.18. Iznesena su pravila izračuna „prilagođenih obuhvaćenih poreza” sastavnog subjekta za određenu fiskalnu godinu. Osnovno načelo dodjele obuhvaćenih poreza jest da se dodjeljuju jurisdikciji u kojoj je ostvarena temeljna dobit koja podliježe tim porezima. Kako bi se to načelo podržalo, direktivom su također utvrđena posebna pravila u vezi s prekograničnim porezima ili u slučaju stalne poslovne jedinice, transparentnog subjekta, kontroliranog inozemnog društva, hibridnog subjekta ili poreza na dividende.

2.19. Direktivom se definira efektivna stopa kao omjer prilagođenih obuhvaćenih poreza sastavnih subjekata skupine i prilagođene dobiti koju su ti subjekti ostvarili u određenoj jurisdikciji za fiskalnu godinu. U skladu s globalnim sporazumom te kako bi se omogućilo prenošenje, direktivom se za potrebe oglednih pravila GloBE-a utvrđuje minimalna efektivna porezna stopa od 15 %.

2.20. Kako bi se smanjili troškovi usklađivanja u niskorizičnim situacijama, na minimalne iznose dobiti primjenjuje se isključivanje na temelju de minimis pristupa. To je slučaj kad je dobit sastavnih subjekata skupine MNP-ova u određenoj jurisdikciji manja od 1 milijun EUR, a prihodi manji od 10 milijuna EUR.

2.21. U slučaju spajanja, preuzimanja, zajedničkih pothvata i skupina MNP-ova s više matičnih društava primjenjuju se posebna pravila. Njima je utvrđena primjena praga konsolidiranog prihoda članova skupine koji sudjeluju u spajanju i razdvajanju. Ako skupina MNP-ova stekne ili proda sastavni subjekt u okviru područja primjene pravilâ, takav sastavni subjekt trebalo bi tretirati kao dio obiju skupina tijekom godine, uz određene prilagodbe vrijednosti atributa korištenih za funkcioniranje oglednih pravila GloBE-a (obuhvaćeni porezi, prihvatljiva plaća, prihvatljiva materijalna imovina, odgođena porezna imovina GloBE-a).

2.22. Direktiva sadržava pravila o rješenjima u pogledu porezne neutralnosti i sustava poreza na raspodjelu. Kako bi se izbjegli neželjeni ishodi, kao što je nerazmjerna dodatna porezna obveza na temelju pravila o nedovoljno plaćenom porezu u skupini MNP-ova, direktivom se predviđaju posebna pravila za izračun dobiti krajnjeg matičnog subjekta ako je riječ o prolaznom subjektu ili subjektu koji podliježe režimu dividendi koje se mogu odbiti od poreza ( 6 )

2.23. Direktivom se sastavni subjekt skupine MNP-ova koji se nalazi u državi članici obvezuje na podnošenje prijave s podacima o dodatnom porezu, osim ako prijavu ne podnosi skupina MNP-ova u drugoj jurisdikciji s kojom država članica ima sporazum između kvalificiranih nadležnih tijela, koji bi omogućio automatsku razmjenu godišnje prijave s podacima o porezu. Potrebna porezna prijava mora se podnijeti u roku od 15 mjeseci nakon završetka fiskalne godine na koju se odnosi.

3. Opće napomene

3.1. EGSO pozdravlja Komisijin prijedlog direktive namijenjen prenošenju 2. stupa u pravni sustav EU-a i u cjelokupno unutarnje tržište. Snažno podupire i cijeni činjenicu da Komisija svoj rad usklađuje s međunarodnim raspravama i sporazumima. EGSO primjećuje da društva koja ne prelaze određene pragove nisu obuhvaćena sporazumom, no i da su pravila općenita i da će se, prema OECD-u, primjenjivati na stotine poduzeća. Svaka skupina poduzeća obuhvaćena područjem primjene prijedloga može imati brojne stalne poslovne jedinice i društva kćeri.

3.2. EGSO primjećuje da četiri zemlje od onih koje sudjeluju u pregovorima u kontekstu Uključivog okvira nisu pristale na paket naspram 137 zemalja koje su potpisale globalni sporazum. Direktivom EU-a o minimalnoj razini oporezivanja mogu se predvidjeti dodatne mjere obrane od štetnih praksi BEPS-a te EGSO podržava i oduvijek je podržavao ciljeve projekta BEPS u svrhu osiguravanja održivih javnih financija u EU-u.

3.3. EGSO se slaže s Komisijom da „učinkovitost i pravednost globalne reforme kojom se uvodi minimalna razina oporezivanja uvelike ovise o njezinoj provedbi u cijelom svijetu”. EGSO smatra uspješno provođenje i pravovremeno zaključivanje pregovora iznimno važnim. Kako bi pravila bila učinkovita i kako ne bi narušila tržišno natjecanje, nužna je njihova zajednička globalna provedba.

3.4. EGSO smatra da bi se s 1. i 2. stupom Uključivog okvira OECD-a/skupine G-20 trebalo postupati kao sa sveobuhvatnim i uzajamno integriranim paketom. Iznimno je važna dosljedna provedba tih dvaju stupova. EGSO potiče države članice i Komisiju da intenzivnije vode pregovore posredstvom OECD-a kako bi se 1. stup što prije proveo na svjetskoj razini.

3.5. EGSO se slaže s Komisijom da je potrebno djelovanje na razini EU-a te da je „nužno osigurati ujednačenu provedbu oglednih pravila OECD-a u EU-u”. Nadalje, EGSO se slaže da se to „može postići samo ako se zakonodavstvo donese na središnjoj razini i prenese na ujednačen način” ( 7 ) . Ističe potrebu da se direktivom poštuju temeljne slobode te obveze i nadležnosti utvrđene Ugovorom.

3.6. Činjenica da su sve države članice sudjelovale u raspravama u vezi s OECD-om i Uključivim okvirom ili su se od tada složile s ishodom olakšava postupak unutar EU-a. EGSO smatra važnim istaknuti da pravedno oporezivanje multinacionalnih poduzeća predstavlja dugogodišnji zahtjev javnosti i očekuje brz dogovor u vezi s 2. stupom u EU-u i na svjetskoj razini.

3.7. Iako je ključno da se tehničke rasprave i pripremne radnje već odvijaju na razini EU-a, EGSO napominje da OECD i dalje radi na pripremi detaljnijih pravila i pojašnjavanju definicija. Države članice stoga bi trebale obratiti pozornost na sve preporuke i rezultate pregovora s OECD-om koji su u tijeku te ih usvojiti jer bi trebalo izbjeći postupak dopune ili izmjene direktive. Isto tako, važno je da EU pažljivo prouči rokove provedbe u jurisdikcijama trećih zemalja.

3.8. EGSO podržava odluku Komisije da nastavi provoditi opsežne pripremne radnje na međunarodnoj razini upotrebom procjene učinka OECD-a u svrhu razvoja prijedloga koji se trenutačno pregledava, čime bi se izbjegao dvostruki rad u obliku provođenja nove procjene učinka. Međutim, EGSO bi cijenio provođenje procjene učinka dijelova direktive čija je svrha usklađivanje s pravom EU-a. Poziva na provođenje takve analize i na to da ona bude javno dostupna.

3.9. EGSO primjećuje i razumije potrebu za usklađivanjem sa zahtjevima na temelju prava EU-a. Najjednostavnija je metoda, ali ne nužno i jedina, proširenje odredaba pravila o uključivanju prihoda na isključivo domaće situacije.

3.10. EGSO se slaže s Komisijom da je poželjno obuhvatiti ograničen broj poreznih obveznika i da je prag od 750 milijuna EUR „usklađen […] s oglednim pravilima OECD-a te sa zahtjevima prava EU-a” ( 8 ) , čime se poštuje načelo proporcionalnosti. EGSO primjećuje da je prag u skladu s pravilima o izvješćivanju po zemljama i Direktivom o utvrđivanju pravila protiv praksi izbjegavanja poreza.

3.11. EGSO se slaže s Komisijom da minimalna porezna stopa od 15 % dogovorena unutar Uključivog okvira OECD-a/skupine G-20 za BEPS „odražava ravnotežu među stopama poreza na dobit u cijelom svijetu” ( 9 ) . Važno je poštovati dogovor koji su postigle vlade i prenijeti pravila te podvrgnuti društva obuhvaćena njegovim područjem primjene obvezi plaćanja dodatnog poreza. EGSO također podržava uključenje materijalnog izuzeća u vezi s troškovima plaća i materijalnom imovinom u skladu sa sporazumom OECD-a te se slaže s procjenom Komisije da „nije vjerojatno da će se provoditi praksa BEPS-a” pri odvijanju stvarnih gospodarskih aktivnosti ( 10 )

3.12. EGSO podržava svako moguće djelovanje namijenjeno smanjenju troškova usklađivanja europskih društava i poreznih tijela prilikom osmišljavanja novog sustava. Potpuna provedba 2. stupa bit će složena i zahtijevat će mnogo vremena i truda. Porezna tijela morat će razviti sustave i postupke za izračunavanje i naplatu novih poreznih obveza. Nadalje, za brzu provedbu bit će potrebno odgovarajuće i osposobljeno osoblje uz osiguravanje sredstava za druge međunarodne porezne nadležnosti kao što su prethodni sporazumi o transfernim cijenama i mehanizmi za rješavanje sporova. EGSO potiče porezna tijela da pokrenu ili nastave te pripremne radnje kako bi se poštovao predviđeni rok provedbe (siječanj 2023.).

3.13. EGSO poziva na proširenje primjenjivosti direktive o rješavanju sporova na sporove u vezi s 2. stupom, barem onih među državama članicama. Nova pravila o rješavanju poreznih sporova primjenjuju se od 1. srpnja 2019. Utvrđena su Direktivom Vijeća (EU) 2017/1852 ( 11 ) i uvelike unapređuju rješavanje poreznih sporova jer omogućuju da poduzeća i građani brže i učinkovitije rješavaju sporove u vezi s tumačenjem i promjenom poreznih ugovora.

3.14. EGSO podržava isključenje de minimis u skladu sa sporazumom OECD-a, koje omogućuje isključenje subjekta MNP-a čija dobit ne prelazi 1 milijun EUR, a prihodi 10 milijuna EUR. Gornja granica možda će se s vremenom morati mijenjati.

3.15. EGSO smatra važnim da predviđena pravila o „sigurnim lukama” budu predstavljena dovoljno rano da se mogu prenijeti u konačnu direktivu. To je značajno za izbjegavanje nepotrebnog administrativnog opterećenja poreznih obveznika i poreznih uprava.

3.16. EGSO se slaže s namjerom da se direktivom utvrdi procjena koju će Komisija provesti nad kriterijima jednakovrijednosti na temelju pravila o uključivanju prihoda te popis jurisdikcija trećih zemalja koje ispunjavaju kriterije jednakovrijednosti. Taj bi se popis mijenjao delegiranim aktom.

3.17. EGSO primjećuje namjeru koju je najavilo francusko predsjedništvo Vijeća EU-a da se rasprave okončaju, ako bude moguće, prije nadolazećih izbora u Francuskoj u travnju 2022. EU bi trebao potaknuti svoje trgovinske partnere da si postave jednako ambiciozan cilj.

4. Posebne napomene

4.1. Važno je da ogledna pravila ne neutraliziraju posebne porezne odredbe koje su donijeli parlamenti država članica kao namjerne poticaje djelovanju u pogledu ulaganja i zapošljavanja. Pravila koja su na snazi duže vrijeme, primjerice dopuštanje ubrzane amortizacije fiksnih ulaganja, poticaji za aktivnosti istraživanja i razvoja ili novije inicijative kojima se promiče zelenije i digitalizirano gospodarstvo ne treba sputavati. To se odnosi na inicijative za gospodarski oporavak u vezi s pandemijom kao i na budući tehnološki razvoj, što je potrebno poticati.

4.2. Provedba oglednih pravila GloBE-a u EU-u utjecat će na postojeće odredbe Direktive o utvrđivanju pravila protiv praksi izbjegavanja poreza te, konkretnije, na pravila o kontroliranim inozemnim društvima koja bi zajedno s pravilom o uključivanju prihoda mogla djelovati kao temeljno pravilo 2. stupa. U Komunikaciji Komisije „Oporezivanje poslovanja za 21. stoljeće” ( 12 ) istaknuto je da su se vlade angažirale oko usvajanja niza mjera protiv izbjegavanja plaćanja poreza i utaje i da su te mjere dodatno povećale složenost ( 13 ) . Čak i ako nije potrebno izmijeniti Direktivu o suzbijanju izbjegavanja poreza ( 14 ) , preispitivanje učinkovitosti i administrativnog opterećenja kombiniranih pravila moglo bi biti korisno i za porezne uprave i za poduzeća.

4.3. EGSO dijeli stajalište Komisije da bi se prenošenjem oglednih pravila GloBE-a u EU-u mogao utrti put za dogovor o prijedlogu preinake Direktive o kamatama i licencijama.

4.4. EGSO poziva na pomno praćenje učinkovitosti pravila i administrativnih troškova. Države članice trebale bi izbjegavati prekomjernu uporabu poreznih mišljenja ako su štetna za odredbe globalnog sporazuma.

4.5. EGSO se slaže s izricanjem kazni za neispunjavanje obveza i poziva države članice da provode temeljit porezni nadzor kako bi se osigurala potpuna usklađenost s odredbama direktive.

4.6. EGSO poziva na reviziju EU-ova popisa nekooperativnih trećih zemalja u kontekstu provedbe dogovorenog OECD-ova paketa mjera o porezu.

4.7. EGSO smatra važnim istaknuti da pravedno oporezivanje multinacionalnih poduzeća predstavlja dugogodišnji zahtjev javnosti i očekuje brz dogovor u vezi s 2. stupom u EU-u i na svjetskoj razini.

Bruxelles, 23. ožujka 2022. Predsjednica Europskog gospodarskog i socijalnog odbora Christa SCHWENG

(1) Direktiva Vijeća o osiguravanju globalne minimalne razine oporezivanja za multinacionalne skupine u Uniji, COM(2021) 823 final.

(2) Mjeru u kojoj neka od takozvanih „digitalnih” društava plaćaju poreze na dobit i zemlje u kojima ih plaćaju analizirao je, među ostalim, Matthias Bauer, u radu „Digital Companies and Their Fair Share of Taxes: Myths and Misconceptions” (Digitalna društva i njihov pravedan udio poreza), ECIPE, veljača 2018., https://ecipe.org/publications/digital-companies-and-their-fair-share-of-taxes/?chapter=all.

(3) Projekt OECD-a/skupine G-20 za borbu protiv smanjenja porezne osnovice i premještanja dobiti – porezni izazovi nastali digitalizacijom gospodarstva – globalna pravila protiv smanjenja porezne osnovice (drugi stup) – Uključivi okvir za BEPS, https://www.oecd.org/tax/beps/tax-challenges-arising-from-the-digitalisation-of-the-economy-global-anti-base-erosion-model-rules-pillar-two.pdfe-economy-global-anti-base-erosion-model-rules-pillar-two.pdf. Pregled potražiti i u radu Jeffersona VanderWolka, Squire Patton Boggs, Global Minimum Taxation for Large Multinationals (Globalno minimalno oporezivanje velikih multinacionalnih poduzeća), https://www.linkedin.com/feed/update/urn:li:activity:6884197871441207296/.

(4) Sjedinjene Američke Države imaju vlastiti režim globalnog minimalnog oporezivanja, režim globalnih nematerijalnih prihoda s niskim poreznim stopama (GILTI), no postojeći je zakon, prema mišljenju Komisije, neusklađen s odredbom pravila o uključivanju prihoda. SAD je u postupku reformiranja GILTI-ja kako bi bio kompatibilan s 2. stupom. OECD će sa SAD-om i državama članicama Uključivog okvira raspraviti o uvjetima jednakovrijednosti reformiranog GILTI-ja s 2. stupom. Dok se takvi uvjeti ne dogovore, europska poduzeća mogla bi biti u nepovoljnom položaju u odnosu na konkurenciju, čak i ako bi se provedbom pravila o nedovoljno plaćenom porezu osigurala određena zaštita.

(5) „Kako bi se osigurala njegova dosljedna provedba u svim državama članicama EU-a, uključujući one koje nisu članice OECD-a i ne sudjeluju u Uključivom okviru, Komisija će predložiti direktivu u svrhu provedbe 1. stupa u EU-u.” COM(2021) 251 final, str. 9.

(6) Kad je riječ o investicijskim subjektima, postoje posebna pravila za određivanje efektivne porezne stope, dodatnog poreza, mogućnost da se s njima postupa kao s porezno transparentnim subjektima i mogućnost primjene metode oporezive raspodjele.

Kad je riječ o sustavima poreza na raspodjelu, direktivom se predviđa da se, nakon što subjekt koji podnosi prijavu donese godišnju odluku o sastavnim subjektima koji podliježu prihvatljivom sustavu poreza na raspodjelu, pretpostavljeni porez na raspodjelu uključi u izračun prilagođenih obuhvaćenih poreza relevantnih sastavnih subjekata.

(7) COM(2021) 823 final, str. 3.

(8) COM(2021) 823 final, str. 3.

(9) COM(2021) 823 final, str. 16.

(10) COM(2021) 823 final, str. 16.

(11) SL C 173, 31.5.2017., str. 29.

(12) COM(2021) 251 final.

(13) Vidjeti mišljenje EGSO-a „Oporezivanje poslovanja za 21. stoljeće”. Još nije objavljeno.

(14) COM(2021) 823 final, str. 2.